**Raport narativ ERASMUS**

Studentă: Bianca SIMON

Instituţia gazdă: FH Kufstein Tirol, Austria

Specializare: Finanţe-Bănci

An universitar 2012-2013, semestrul I

**Experienţa mea…**

Încep să scriu acum fiindcă în tren e plictisitor. Astăzi 21.12.2012 sunt în trenul care mă duce acasă, la nerăbdătorii mei părinţi şi prieteni, pentru vacanţa de Crăciun. Mi-e dor de ei, dar mi-a fost greu să mă despart de Kufstein, chiar şi pentru 2 săptămâni.

Auzisem atâtea lucruri despre acest program şi cât mă voi schimba odată ajunsă într-o altă ţară, încât nici nu mai ştiam ce să cred. Eram entuziasmată şi speriată totodată să intru în contact cu atâtea naţii, pe de o parte diferenţele culturale şi limba, pe de altă parte frica de a fi percepută într-un altfel decât sunt, sau de a crea o imagine greşită a ceea ce înseamnă cultura română. Nu am avut prea mult timp să cuget şi să mă pregătesc mental şi emoţional, fiindcă nu am călătorit singură spre Austria, ai mei decizând să mă ducă cu maşina pentru a fi siguri că voi ajunge cu bine (nu că nu am fi fost supuşi riscului de accidente) şi că apartamentul în care urma să stau era cât de cât ok, în mare că nu era nici o problemă.

Vorbisem înainte cu o lună, cred, dacă nu mai mult, pe Facebook, cu Flora, o fată din Ungaria care urma să-mi devină colegă de apartament şi bună prietenă. Îmi scrisese un mesaj să mă întrebe dacă am unde sta, îşi căuta o colegă de apartament. M-am bucurat când am văzut mesajul fiindcă deşi aplicasem, credeam eu, din timp pentru un loc în cămin, se pare că nu fusesem acceptată şi începusem să fiu stresată că va trebui să stau pe drumuri… exageram, ca de obicei. Aveam deja planuri mari cu Flora, nu o cunoşteam deloc, îmi dădusem seama că nu eram chiar pe aceeaşi undă, dar ne conectam la un anumit nivel, părea ok (şi chiar era). În sfârşit venise şi ziua plecării şi hotărâsem cu colega de apartament, pe care urma să o ducă tot familia cu maşina, să mergem în acelaşi timp. După un drum de 2 zile am ajuns obosiţi în Kufstein, un micuţ orăşel simpatic şi plin de viaţă (nu datorită faptului că era foarte populat, fiindcă nu era…), datorită faptului că populaţia lui e foarte activă, de la copii până, mai ales la oamenii vârstnici, toată lumea te impresiona prin dinamismul de care da dovadă: plimbări cu bicicletele, hicking, hicking şi iar hicking. La orice oră, în orice zi, dar mai ales duminica, zi dedicată acestui sport.

Apartamentul nostru este “enough for us”, ăsta era răspunsul nostru când cineva spunea că e mic, fiindcă ne obişnuiserăm să locuim în el, ne era drag după o săptămână-două. Un apartament cu 2 camere destul de încăpătoare, cu o mini-bucătărie (singura noastră problemă, fiindcă ne cam chinuiam să încăpem amândouă), 2 băi şi un mini-hol. Este suficient pentru noi. Proprietara de treabă, zona liniştita, la 10 min de centru, o mică plimbare de dimineaţă sau de câte ori aveam ore (sau de câte ori ieşeam :D).

Facultatea… mersesem în prima zi, după ce ajunsesem în Kufstein, cu Flora şi ai mei să vadă şi ei oraşul şi căutam facultatea pe toate străduţele mici şi strâmte, fiindcă asta e una dintre caracteristicile orăşelului Kufstein, nu e doar el micuţ (oricum dacă îl comparăm cu Tg-Mureşul nu ştiu care e mai mic) şi străduţele îl reprezintă. Am găsit universitatea până la urmă, frumoasă, nu foarte mare, dar destul pentru noi, modernă, dotată cu tot ce e nevoie într-o universitate care se respectă; din păcate, nouă ne lipsesc multe din aceste facilităţi. Cursurile noastre sunt în engleză (aici la Kufstein) şi dacă tot am ajuns la subiectul cursuri, ei dau mare interes în crearea orarului potrivit, un aspect foarte important pentru ca un student să ştie că studiază ce îi place. Ne-am ales orele din nou, deşi aveam Learning Agreementul, fiindcă din păcate multe se suprapuneau şi totodată ni s-au prezentat cursurile şi multe dintre ele nu erau ceea ce ne imaginam noi. Aveam materii incluse doar în programul nostru de exchange, dar puteam alege şi din programul studenţilor locuitori ai Kufstein-ului. Aveam opţiuni, aveam la dispoziţie ajutorul tuturor, acum că mă gândesc ar fi trebuit să aleg mai multe materii, dar m-am speriat că 11 vor fi prea multe. Ei au un altfel de program, nu ca la noi la universitate, că urmăm aceleaşi 4-5 cursuri un semestru întreg şi la sfârşit când să ne pregătim pentru examen nici nu mai vrem să auzim de materia respectivă. Aici, în Kufstein îţi alegi o materie pe care o faci o lună-2 şi apoi începi alta aleasă, sunt ca nişte module şi mi se pare o idee mai bună. Acum nu ştiu dacă această politică e pe principiul despre care vorbeam eu sau pur şi simplu fiindcă profesorii care predau sunt de prin alte ţări şi continente (am avut profesori din Florida, Mexic, Azerbeijan, iar ceilalţi cel putin studiaseră pe alte ţări/continente), deci varietate culturală nu numai în rândul nostru ci şi al celor care ne predau. Să nu mai vorbesc de cât de impresionată am fost de faptul că pun accent pe proiecte şi lucru în echipă, acesta a fost primul pas în contactul cu restul colegilor şi îmi pare rău că nu am ales toate cursurile profesorului Duenas, care e cel mai tare, deşi aveam de citit articole pentru fiecare oră şi de făcut prezentări, lucram cu încă 4 tineri din diferite părţi ale lumii (asta era o cerinţă când ne-m ales echipele) şi bineînţeles că ne şi distram între timp. Am început în forţa cu zile în care aveam ore şi de la 8:45 dimineaţa la 8:45 seara, obositor dar niciodată plictisitor. Ajungeam acasă: duş şi ieşit. Peste tot mergeam cu Flora şi cu restul. Nu sunt multe locuri în care să ieşi în Kufstein, dar cele care sunt îţi rămân în suflet, fiindcă sunt micuţe şi automat începi să vorbeşti cu cei din jurul tău. Primul loc de care auzisem înainte să fiu în Kufstein este Weinschenke sau Peter’s, un mic bar (în sensul bun, adică un local lejer şi mic), unde am fot prima dată şi am cunoscut o parte din studenţi şi unde mergeam înainte de alt local să bem o bere, sau la o poveste şi un vin cald în nopţile de iarnă. Da… după o săptămână plină de cursuri şi nu numai, la sfârşit de săptămână, normal că ieşeam, de câte ori aveam ocazia şi aveam cu cine. Prima petrecere fusese organizată chiar de universitate şi în universitate. Foarte neobişnuit pentru mine, fiindca era un “party” în toată puterea cuvântului: cu Dj, cu bere mai ieftină, chiar şi cu mâncare, lumini, distracţie, într-un cuvant. Ne-am simţit bine cu toţii şi era doar începutul.

În weekenduri, cel puţin până să vină frigul, mergeam la plimbări sau hicking şi noi ca toţi cetăţenii. La început, comoda de mine abia făcea faţă condiţiei fizice a celorlalţi, dar după două urcări de munte începusem şi eu să respir normal şi să ţin pasul. Chiar ajuta câte o plimbare de genul, nu să scoţi timp record în urcatul unui munte, ci doar să te bucuri de natură şi de frumuseţea peisajelor. Poze peste poze, amintiri adunate, prieteni noi, Erasmus.

În curând au început şi excursiile organizate de facultate, respectiv de profesori, la anumite materii. Aşa am vizitat oraşe din Austria şi Germania, care e foarte aproape, Kufstein fiind undeva lângă graniţă.

Cred că oraşul acesta fără studenţi ar fi pustiu şi potrivit pentru familii sau pensionari am spus-o de la început şi încă am rămas la aceeaşi părere. Fiindcă e liniştit,, oamenii sunt politicoşi, şoferii foarte politicoşi, m-am mirat să văd că mă aşteaptă să trec strada chiar dacă mai am 3-4 paşi de făcut, lucru pe care nu îl vezi la noi în ţară. Bineînţeles preţuri mai mari, cheltuieli mai mari, cel putţin pentru mine, pentru nivelul lor de trai sunt sigură că nu sunt mari deloc, dar am noroc că mă înţeleg bine cu colega Flora şi ne cumpărăm alimentele împreună, gătim împreună, ceea ce reduce cât de cât surplusul.

Uitasem să menţionez că în a doua săptămână am fost cu un grup la Ocktoberfest, în Munich, festival al berii, unde am băut bere în exces cum era şi normal şi m-am bucurat alături de colegi de toate obiceiurile austriece în ceea ce priveşte un festival, de la peste tot întâlnitul Wurst, cârnat, până la diferite dulciuri şi deserturi dintre care specialităţile Mozard sunt cele reprezentative.

Luna decembrie a adus cu ea o serie de obiceiuri reprezentative, începând cu Weihnachtsmark, o mică piaţă organizată în fiecare oraş austriac şi german unde sunt măsuţe şi mici chioşculeţe cu vin cald, bere şi gustări, ca de exemplu cărnatul (Wurst), sau Kaiserscharmm (bucăţi de clătită cu sos de vanilie/ciocolată/zahăr pudră). Moş Nicolae la ei e reprezentat de un manifest monstrous pentru mine, deoarece oameni deghizaţi în monştrii care sperie copiii şi adulţii, desfăşoară un adevărat spectacol de bătăi, foc şi alte părţi înfricoşătoare în centrul oraşului, priviţi de toţi localnicii încântaţi şi de studenţii Erasmus îngroziţi.

Dacă mergeţi în Kufstein sau alt oraş între munţi, duceţi-vă echipament de ski, fiindcă toată lumea practică sporturile de iarnă acolo. Toţi studenţii cu foarte mici excepţii s-au născut cu skiuri sau snowboard. Şi eu am fost, o singură dată, recunosc, mi-am închiriat snowboard-ul, aveam echipament împrumutat, dar e foarte dificil dacă nu ai mai practicat şi mergi pentru prima dată. Oricum peisajul e incredibil şi odată ce eşti înconjurat de prieteni te distrezi. În rest am fost cu sania, am urcat pe cel mai înalt munte înzăpezit din Kufstein, tot timpul ne-am găsit câte ceva de făcut.

Odată ajunsă după vacanţa de Crăciun am avut examene, dar şi mai puţine materii, deci timp pentru învăţat şi ieşiri cu prietenii. Un coleg de acasă care fusese şi el student în Kufstein acum un an m-a vizitat, fiind cu parinţii la ski în apropiere. Îi era dor de oraş, de localnici, de universitate, dor pe care cu siguranţă îl voi simţi şi eu în scurt timp. Examenele au fost unele dificile altele mai puţin, poate şi faptul că au fost într-o altă limbă a reprezentat o mică dificultate în plus. M-am descurcat mai mult sau mai puţin, să sperăm doar că mi se vor echivala rezultatele. Am profitat din plin de ultimele săptămâni petrecute, încercând să discut cu cât mai mulţi colegi, ajungând să leg prietenii pe ultima sută de metri. Cine organizate, ieşiri prin natură, petreceri, discuţii, o întrecere de întâlniri cu toţi colegii dragi care să ne facă să nu regretăm nimic şi să ne fie mai dor de această experienţă. Şi aşa şi e, m-am întors acasă tristă că s-a terminat, dar bucuroasă că am avut ocazia să întâlnesc atâţia oameni minunaţi, diferiţi, de la care am învăţat mereu ceva nou. Voi ţine legătura cu cei care au fost mereu în preajma mea, dar îmi voi aminti de toţi ca de o dragă familie pe care o voi revedea cândva. Flora, colega mea de apartament şi una dintre cele mai bune prietene datorită acestei experienţe, a fost persoana care m-a ajutat să mă integrez mai uşor şi a fost mereu acolo când am avut nevoie să discut cu cineva. Erasmus m-a maturizat, m-a ajutat să văd viaţa dintr-o perspectivă diferită şi să-mi doresc să mai trec prin perioade de acest gen!